
RAPORT

asupra propunerii legislative pentru completarea alineatului (2) al articolului 39 din Legea nr.53/2003 – Codul Muncii
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea alineatului (2) al articolului 39 din Legea nr.53/2003 – Codul Muncii, trimisă cu adresa nr.P.l.-X 281 din 5 mai 2004.

La întocmirea prezentului raport, Comisia a avut în vedere avizele primite de la Consiliul Legislativ, Consiliul Economic şi Social şi Comisia juridică, de disciplină şi imunităţi, precum şi punctul de vedere al Guvernului.

Propunerea legislativă are ca obiect de reglementare completarea alin.(2) al art.39 din Legea nr.53/2003 – Codul Muncii, în sensul instituirii obligativităţii pentru orice persoană care desfăşoară o activitate în baza unui contract de muncă pe teritoriul României, să cunoască şi să folosească scris şi oral limba română la locul de muncă.

Comisia propune Plenului respingerea iniţiativei legislative din următoarele considerente:
a) Se pot crea situaţii discriminatorii faţă de anumite categorii de persoane, limitându-le accesul la muncă. 
b) Nici instrumentele juridice internaţionale relevante, respectiv Convenţiile Organizaţiei Internaţionale a Muncii şi Carta Socială Europeană revizuită, nu prevăd obligativitatea ca o persoană să cunoască limba oficială a statului unde desfăşoară o activitate lucrativă.
c) Normele Uniunii Europene prevăd că legislaţia unui stat membru nu trebuie să împiedice – prin cerinţa cunoaşterii limbii pe teritoriul acelui stat, prestarea serviciilor de către persoane aparţinând altui stat membru. 
Potrivit documentului de poziţie aferent Cap.2 de negocieri – “Libera circulaţie a persoanelor”, România are obligaţia de a elimina toate restricţiile pe bază de naţionalitate, rezidenţă sau limbă impuse la dreptul de practicare a unor profesii.

d) Potrivit art.13 din Constituţie, “în România, limba oficială este limba română”. În baza textului constituţional, cunoaşterea limbii române poate constitui o condiţie, iar nu o obligaţie cu caracter general, aplicabilă salariaţilor care nu folosesc limba oficială pentru îndeplinirea obligaţiilor de serviciu.
2. Propunerea legislativă face parte din categoria legilor organice, conform prevederilor art.73 alin.(3) din Constituţie, republicată, şi a fost respinsă de Senat în şedinţa din 29 aprilie 2004.
3. La lucrările comisiei au fost prezenţi 20 deputaţi, din totalul de 21 membri ai comisiei.

4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 19 mai 2004, Comisia a hotărât respingerea propunerii legislative cu unanimitate de voturi.

